Document ID: 31980L0181

ΟΔΗΓΙΑ ΤΟΥ ΣΥΜΒΟΥΛΙΟΥ της 20 ής Δεκεμβρίου 1979 περί προσεγγίσεως των νομοθεσιών των Κρατών Μελών των αναφερομένων στις μονάδες μετρήσεως και καταργήσεως της οδηγίας 71/354/ΕΟΚ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 100,
την οδηγία 71/354/ΕΟΚ του Συμβουλίου της 18 ης Οκτωβρίου 1971 περί προσεγγίσεως των νομοθεσιών των Κρατών Μελών σχετικά με τις μονάδες μετρήσεως (1), όπως τροποποιήθηκε τελευταία από την οδηγία 76/770/ΕΟΚ (2),
την πρόταση της Επιτροπής (3),
τη γνώμη της Συνελεύσεως (4),
τη γνώμη της Οικονομικής και Κοινωνικής Επιτροπής (5),
Εκτιμώντας:
ότι οι μονάδες μετρήσεως είναι απαραίτητες για κάθε όργανο μετρήσεως, για την έκφραση κάθε πραγματοποιούμενης μετρήσεως και για την έκφραση κάθε ενδείξεως μεγέθους- ότι οι μονάδες μετρήσεως χρησιμοποιούνται στους περισσότερους από τους τομείς ανθρώπινης δραστηριότητος- ότι είναι αναγκαίο να εξασφαλισθεί η μεγαλύτερη δυνατή σαφήνεια κατά τη χρησιμοποίησή τους- ότι είναι επομένως αναγκαίο να ρυθμισθεί η χρήση τους εντός της Κοινότητος στο οικονομικό κύκλωμα, στους τομείς της δημοσίας υγείας και κοινωνικών ασφαλίσεων καθώς επίσης και στις εργασίες διοικητικού χαρακτήρα-
ότι εν τούτοις, στο πεδίο των διεθνών μεταφορών, υπάρχουν διεθνείς συμβάσεις ή συμφωνίες που δεσμεύουν την Κοινότητα ή τα Κράτη Μέλη- ότι οι συμβάσεις ή συμφωνίες αυτές πρέπει να τηρηθούν-
ότι οι νομοθεσίες των Κρατών Μελών που καθορίζουν τη χρήση των μονάδων μετρήσεων διαφέρουν από το ένα Κράτος Μέλος στο άλλο και ως εκ τούτου παρεμποδίζουν τις εμπορικές συναλλαγές- ότι, υπό τις συνθήκες αυτές, επιβάλλεται η εναρμόνιση των νομοθετικών, κανονιστικών και διοικητικών διατάξεων για να εξαλειφθούν τα εμπόδια αυτά-
ότι οι μονάδες μετρήσεως αποτελούν αντικείμενο διεθνών αποφάσεων που λαμβάνονται από τη Γενική Συνδιάσκεψη Μέτρων και Σταθμών (CGPM) που συνεστήθη με τη Σύμβαση του Μέτρου που υπεγράφη στο Παρίσι στις 20 Μαΐου 1875, στην οποία έχουν προσχωρήσει όλα τα Κράτη Μέλη- ότι οι αποφάσεις αυτές συνέβαλαν στη γένεση του Διεθνούς Συστήματος Μονάδων μετρήσεως (SI)-
ότι το Συμβούλιο υιοθέτησε στις 18 Οκτωβρίου 1971 την οδηγία 71/354/ΕΟΚ που αποβλέπει στην εναρμόνιση των νομοθεσιών των Κρατών Μελών για να εξαλειφθούν τα εμπόδια στις συναλλαγές υιοθετώντας σε κοινοτικό επίπεδο το Διεθνές Σύστημα Μονάδων- ότι η οδηγία 71/354/ΕΟΚ τροποποιήθηκε από την πράξη προσχωρήσεως και από την οδηγία 76/770/ΕΟΚ-
ότι οι κοινοτικές αυτές διατάξεις δεν εξάλειψαν όλα τα εμπόδια στο πεδίο αυτό- ότι κατ' εφαρμογή της οδηγίας 76/770/ΕΟΚ προβλέπεται να εξετασθεί, προ της 31 ης Δεκεμβρίου 1979, η κατάσταση των μονάδων μετρήσεως, των ονομασιών και των συμβόλων που περιλαμβάνονται στο κεφάλαιο Δ του παραρτήματός της- ότι, επί πλέον, απεδείχθη αναγκαία η επαναξέταση της καταστάσεως ορισμένων άλλων μονάδων μετρήσεως-
ότι για την αποφυγή σημαντικών δυσκολιών, είναι αναγκαίο να προβλεφθεί μία μεταβατική περίοδος για την εξάλειψη των μονάδων μετρήσεως οι οποίες δεν είναι συμβιβαστές με το Διεθνές Σύστημα- ότι είναι εν τούτοις απαραίτητο να επιτραπεί στα Κράτη Μέλη που το επιθυμούν να επιβάλλουν στην επικράτειά τους τις διατάξεις μόνον του κεφαλαίου I του παραρτήματος, το ταχύτερο δυνατό- ότι είναι λοιπόν αναγκαίο, σε κοινοτικό επίπεδο, να περιορισθεί η μεταβατική αυτή περίοδος αφήνοντας ελευθερία στα Κράτη Μέλη να μην κάνουν χρήση ολόκληρης της μεταβατικής αυτής περιόδου-
ότι, κατά τη διάρκεια της μεταβατικής περιόδου είναι απαραίτητο να διατηρηθεί μια σαφής κατάσταση επί του θέματος της χρήσεως των μονάδων μετρήσεως στις συναλλαγές μεταξύ των Κρατών Μελών, και αυτό ιδίως για να προστατευθεί ο καταναλωτής- ότι η επιβεβλημένη υποχρέωση στα Κράτη Μέλη για την αποδοχή χρησιμοποιήσεως επιπροσθέτων ενδείξεων επί των προϊόντων και του εξοπλισμού που εισάγονται από τα άλλα Κράτη Μέλη κατά τη διάρκεια της μεταβατικής αυτής περιόδου εμφανίζεται καλώς προσαρμοσμένη για το σκοπό αυτό-
ότι εν τούτοις η συστηματική εφαρμογή μιας τέτοιας λύσεως σε όλα τα όργανα μετρήσεως και μεταξύ άλλων και στα ιατρικά όργανα δεν είναι κατ' ανάγκη επιθυμητή- ότι τα Κράτη Μέλη πρέπει λοιπόν να μπορούν να απαιτούν στην επικράτειά τους όπως τα όργανα μετρήσεως φέρουν τις ενδείξεις μεγέθους σε μία μόνο νόμιμη μονάδα μετρήσεως-
ότι η παρούσα οδηγία δεν επηρεάζει τη συνεχή κατασκευή προϊόντων που ήδη διατίθενται στην αγορά- ότι αφορά εν τούτοις τη διάθεση στην αγορά και τη χρησιμοποίηση προϊόντων και εξοπλισμών που φέρουν ενδείξεις μεγεθών σε μονάδες μετρήσεως που δεν είναι πλέον νόμιμες μονάδες μετρήσεως και που είναι αναγκαία για τη συμπλήρωση ή αντικατάσταση εξαρτημάτων ή μερών των προϊόντων, εξοπλισμών και οργάνων μετρήσεως που ήδη έχουν διατεθεί στην αγορά- ότι είναι συνεπώς αναγκαίο όπως τα Κράτη Μέλη εγκρίνουν τη διάθεση στην αγορά και τη χρησιμοποίηση, ακόμη κι όταν φέρουν ενδείξεις μεγέθους σε μονάδες μετρήσεως που δεν είναι πλέον νόμιμες, τέτοιων προϊόντων και εξοπλισμών συμπληρώσεως ή αντικαταστάσεως για να καταστεί δυνατή η συνεχής χρησιμοποίηση των προϊόντων, εξοπλισμών ή οργάνων μετρήσεως που ήδη έχουν διατεθεί στην αγορά-
ότι ο Διεθνής Οργανισμός Τυποποιήσεως (ISO) υιοθέτησε στη 1 Μαρτίου 1974 ένα διεθνές πρότυπο που αφορά την παρουσίαση των μονάδων SI και άλλων μονάδων για τη χρησιμοποίησή τους σε συστήματα που περιλαμβάνουν λειτουργίες καθορισμένων χαρακτήρων- ότι είναι επομένως χρήσιμο όπως η Κοινότης υιοθετήσει τις λύσεις που έχουν ήδη γίνει αποδεκτές σε ένα ευρύτερο διεθνές σχέδιο στο πρότυπο ISO 2955 της 1 ης Μαρτίου 1974-
ότι οι κοινοτικές διατάξεις επί του θέματος των μονάδων μετρήσεως ευρίσκονται διασκορπισμένες σε περισσότερα από ένα κοινοτικά κείμενα- ότι το θέμα των μονάδων μετρήσεως έχει τέτοια σημασία που είναι απαραίτητη η δυνατότητα αναφοράς σε ένα μοναδικό κοινοτικό κείμενο- ότι γι' αυτό το λόγο η παρούσα οδηγία συνενώνει όλες τις κοινοτικές διατάξεις επί του θέματος και χρειάζεται η κατάργηση της οδηγίας 71/354/ΕΟΚ-
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Οι νόμιμες κατά την έννοια της παρούσας οδηγίας μονάδες μετρήσεως οι οποίες πρέπει να χρησιμοποιούνται για την έκφραση των μεγεθών είναι:
α) εκείνες που περιλαμβάνονται στο κεφάλαιο I του παραρτήματος-
β) εκείνες που περιλαμβάνονται στο κεφάλαιο II του παραρτήματος, μέχρι μία ημερομηνία καθοριζόμενη από τα Κράτη Μέλη. Η ημερομηνία αυτή δεν μπορεί να υπερβεί τις 31 Δεκεμβρίου 1985-
γ) εκείνες που περιλαμβάνονται στο κεφάλαιο III του παραρτήματος σε εκείνα τα Κράτη Μέλη μόνο στα οποία ήταν σε ισχύ στις 21 Απριλίου 1973 και μέχρι μία ημερομηνία καθοριζόμενη από αυτά μόνο τα Κράτη Μέλη. Η ημερομηνία αυτή δεν μπορεί να υπερβεί μία οριακή ημερμηνία που θα καθορισθεί η ίδια από το Συμβούλιο επί τη βάσει του άρθρου 100 της συνθήκης πριν τις 31 Δεκεμβρίου 1989.
Άρθρο 2
α) Οι υποχρεώσεις που απορρέουν από το άρθρο 1 αφορούν τα χρησιμοποιούμενα όργανα μετρήσεως, τις πραγματοποιούμενες μετρήσεις και τις ενδείξεις μεγέθους που εκφράζονται σε μονάδες μετρήσεως στο οικονομικό κύκλωμα, στους τομείς της δημοσίας υγείας και των κοινωνικών ασφαλίσεων, καθώς επίσης και στις εργασίες διοικητικού χαρακτήρα.
β) Η παρούσα οδηγία δεν επηρεάζει τη χρησιμοποίηση, στα πεδία των θαλασσίων και αεροπορικών συγκοινωνιών και των σιδηροδρομικών μεταφορών, μονάδων άλλων από εκείνες που καθίστανται υποχρεωτικές με την παρούσα οδηγία αλλά οι οποίες προβλέπονται από διεθνείς συμβάσεις ή συμφωνίες που δεσμεύουν την Κοινότητα ή τα Κράτη Μέλη.
Άρθρο 3
1. Κατά την έννοια της παρούσας οδηγίας, υπάρχει συμπληρωματική ένδειξη, όταν μια ένδειξη εκφραζόμενη σε μια μονάδα του κεφαλαίου I του παραρτήματος συνοδεύεται από μια ή περισσότερες ενδείξεις εκφραζόμενες σε μονάδες που δεν περιλαμβάνονται στο κεφάλαιο I.
2. Η χρησιμοποίηση συμπληρωματικών ενδείξεων επιτρέπεται μέχρι τις 31 Δεκεμβρίου 1989.
3. Εν τούτοις, τα Κράτη Μέλη μπορούν να απαιτήσουν όπως τα όργανα μετρήσεως φέρουν τις ενδείξεις μεγέθους σε μια μόνο νόμιμη μονάδα μετρήσεως.
4. Η ένδειξη που εκφράζεται στη μονάδα μετρήσεως που περιλαμβάνεται στο κεφάλαιο I πρέπει να είναι προεξάρχουσα. Οι ενδείξεις που εκφράζονται σε μονάδες μετρήσεως που δεν περιλαμβάνονται στο κεφάλαιο I πρέπει να εκφράζονται ιδιαίτερα με χαρακτήρες διαστάσεων το πολύ ίσων με εκείνες των χαρακτήρων της ενδείξεως που αντιστοιχεί σε μονάδες που περιλαμβάνονται στο κεφάλαιο I.
5. Η χρησιμοποίηση των συμπληρωματικών ενδείξεων μπορεί να παραταθεί πέραν της 31ης Δεκεμβρίου 1989.
Άρθρο 4
Η χρησιμοποίηση μονάδων μετρήσεως που δεν είναι ή που δεν είναι πλέον νόμιμες επιτρέπεται:
- για τα προϊόντα και εξοπλισμούς που διατίθενται ήδη στην αγορά και/ή ευρίσκονται ήδη σε χρήση κατά την ημερομηνία υιοθετήσεως της παρούσας οδηγίας,
- για τα εξαρτήματα και μέρη προϊόντων και εξοπλισμών τα αναγκαία για τη συμπλήρωση ή αντικατάσταση των εξαρτημάτων ή μερών προϊόντων και εξοπλισμών που προβλέπονται ανωτέρω.
Εν τούτοις, για τις διατάξεις ενδείξεως των οργάνων μετρήσεως, μπορεί να απαιτηθεί η χρησιμοποίηση νομίμων μονάδων μετρήσεως.
Άρθρο 5
Το Διεθνές πρότυπο ISO 2955 της 1ης Μαρτίου 1974, "Επεξεργασία της πληροφορήσεως-Παρουσίαση των μονάδων SI και άλλων μονάδων για χρησιμοποίηση σε συστήματα που περιλαμβάνουν λειτουργίες καθορισμένων χαρακτήρων", είναι εφαρμόσιμο στον τομέα που διέπεται από την παράγραφο 1 αυτού.
Άρθρο 6
Η οδηγία 71/354/ΕΟΚ καταργείται την 1η Οκτωβρίου 1981.
Εν τούτοις, κατά παρέκκλιση της οδηγίας 71/354/ΕΟΚ, τα Κράτη Μέλη επιτρέπουν ή συνεχίζουν να θεωρούν ως ανεκτή, υπό τις προϋποθέσεις που καθορίζονται στο άρθρο 1 της παρούσας οδηγίας, τη χρησιμοποίηση πέραν της 31ης Δεκεκμβρίου 1979 των ακολούθων μονάδων μετρήσεως:
millimetre of mercury (Κεφάλαιο II), poise (Κεφάλαιο II), stokes (Κεφάλαιο II), yard (Κεφάλαιο III), square yard (Κεφάλαιο III), therm (Κεφάλαιο III).
Άρθρο 7
α) Τα Κράτη Μέλη θεσπίζουν και δημοσιεύουν προ της 1ης Ιουλίου 1981 τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία και τις κοινοποιούν στην Επιτροπή.
Εφαρμόζουν τις διατάξεις αυτές από την 1η Οκτωβρίου 1981.
β) Από της κοινοποιήσεως της παρούσας οδηγίας, τα Κράτη Μέλη θα ενημερώνουν εξάλλου την Επιτροπή εντός ευθέτου χρόνου, για να της δίνεται η δυνατότητα να παρουσιάζει τις παρατηρήσεις της, για κάθε σχέδιο διατάξεως, νομοθετικής, κανονιστικής ή διοικητικής μορφής, που σκοπεύουν να υιοθετήσουν στο πεδίο που διέπεται από την παρούσα οδηγία.
Άρθρο 8
Η παρούσα οδηγία απευθύνεται στα Κράτη Μέλη.
Έγινε στις Βρυξέλλες, στις 20 Δεκεμβρίου 1979.

Labels: 1
16
15